Édition d’après A.
In nomine Domini, amen. Notum sit cunctis tam presentibus quam futuris quod Raymundus Berengarius, Dei gratia comes et marchio Provincie et comes Forchalquerii, ad animum reducentes servitia quondam collata predecessoribus nostris et nobis specialiter ab universitate Nicie, que in antea conferri credimus et speramus potiora, donamus et concedimus civibus Nicie illis quod amicos reputamus et universistati Nicie scriptas inferius liberates : 
In primis volumus quod pro alberga que consuevit nobis dari a civibus Nicie in festo Sancti Andree teneatur nobis dare quilibet habitator Nicie pro foco suo denarios duodecim januenses, in predicto festo, annis singulis persolvendos. 
Item, donamus et concedimus quod homines Nicie universi et singuli sint immunes et liberi ab omni gombeta, et donamus et remittimus dacitam panaterie, macelli et casei panateriis et macellariis Nicie imperpetuum.
Item concedimus quod omnes cause ventilentur et terminentur et sportule pro predictis causis prestentur curie nostre juxta statuta civitatis Nicie, que modo in capitulis civitatis Nicie continentur excepta homicidio cujus vindictam ad manum propriam juxta nostrum arbitrium vel curie nostre retinemus. 
Item promittimus quod omnia capitula que modo sunt in civitate Nicie servabimus his exceptis que nobis vel curie nostre viderentur ad hutilitatem nostram et honorem nostrum et civitatis Nicie corrigenda vel penitus delenda. 
Item damus adobatoribus coriorum erbas ad aptanda coria, eo pretio quo gabella emet dictas erbas, et hoc intelligimus civibus Nicie.
Item remittimus tascham piscium piscatoribus Nicie, ita quod nullo tempore tascham ab eis exigemus. 
Item donamus civibus Nicie quod, si quis migraverit sine herede legitimo, quod possit legare vel relinquere bona sua tam attigenti quam extranee persone. Et hec omnia supradicta juravit dominus comes dictus super Sancta Dei Euvangelia corporaliter tacta adtendere et non contravenire. Et similiter juravit dominus reverendus Romeus, G. R. Siblet et Guyllelmus de Cotignaco.
Actum Nicie ante ecclesiam Sancti Stephani anno MoCCoXXoVIIIIo, indictione II, mense novembris die VIIII. Et fuerunt testes Guyllelmus Riquerius, Raymundus Chabaudus, Oliverius Torcatus, Bertrandus Aycardus, Jordanus Riquerius, Guyllelmus Marinus et multi alii qui ibi erant. 
Ego, Guyllelmus Terii, notarius, interfui et rogatus scripsi. 
In nomine Domini, amen. Notum sit cunctis tam presentibus quam futuris quod nos, Karolus, Dei gratia comes et marchio Provincie et comes Folcalquerii, confirmamus et aprobamus vobis Augerio Badato et Salamoni, jurisperiti, sindicis de voluntate nostra constitutis ab unversitate Nicie recipientibus nomine dicte universitatis, omnes franchisias et libertates quas dominus Raymundus Berengarius, bone memorie Dei gratia comes et marchio Provincie et comes Folcalquerii dedit civibus et universitati Nicie prout in supradicto instrumento facto per manum Guyllelmi Terri notarii continetur. Actum Nicie in palacio in camberia ante Sanctum Lambertum, anno MoCCoXLoVI, indictionne III, mense februarii die XXIII. Et fuerunt testes dominus Philippus de Nemorio, dominus Ymbertus de Bello Joco, dominus Romeus et Emanuel comes. 
Ego, Guillelmus Terii, notarius domini Raymundi Berengarii, Dei gratia quondam comitis Provincie, mandato domini Karoli, Dei gratia comitis et marchionis Provincie, hanc cartam scripsi. Et quia sigillum proprium non habebamus hanc cartam sigillo venerabilis patris domini Aureliensis episcopi jussimus sigillari.
